SKLEP KOMISIJE

z dne 27. oktobra 2021

o ustanovitvi strokovne skupine „platforma za invalidnost“

(2021/C 457 I/01)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) V skladu s členom 10 Pogodbe o delovanju Evropske unije si Unija pri opredeljevanju in izvajanju svojih politik in dejavnosti prizadeva za boj proti diskriminaciji, med drugim diskriminaciji na podlagi invalidnosti. V skladu s členom 19 lahko Svet po posebnem zakonodajnem postopku in po odobritvi Evropskega parlamenta soglasno sprejme ustrezne ukrepe za boj proti diskriminaciji na podlagi spola, rase ali narodnosti, vere ali prepričanja, invalidnosti, starosti ali spolne usmerjenosti.

(2) Konvencija Združenih narodov o pravicah invalidov (v nadaljnjem besedilu: Konvencija) (1) je za Unijo začela veljati 23. januarja 2011 ter je zavezujoča za institucije Unije in njene države članice v skladu z njihovimi pristojnostmi.

(3) V skladu s sporočilom Komisije z naslovom Unija enakosti: strategija o pravicah invalidov za obdobje 2021–2030 (v nadaljnjem besedilu: strategija o pravicah invalidov) (2) se mora Komisija opreti na strokovno znanje strokovnjakov v posvetovalnem organu, ki se bo imenoval platforma za invalidnost.

(4) Zato je treba ustanoviti strokovno skupino na področju invalidnosti ter opredeliti njene naloge in sestavo v skladu s Sklepom Komisije C(2016) 3301 (3) (v nadaljnjem besedilu: horizontalna pravila).

(5) Platforma za invalidnost bi morala olajšati sodelovanje med Komisijo in državami članicami pri izvajanju strategije o pravicah invalidov in Konvencije ter pri tem v celoti spoštovati njihove pristojnosti. Zagotavljati bi morala forum za razpravo o pomembnem razvoju politike na področju invalidnosti, med drugim za izmenjavo dobrih praks, in odražati različne oblike invalidnosti.

(6) Platformo za invalidnost bi morali sestavljati predstavniki na visoki ravni vzpostavljenih kontaktnih točk znotraj državnih uprav, zadolženih za vprašanja v zvezi z izvajanjem Konvencije. Pri delu platforme za invalidnost bi morali sodelovati tudi strokovnjaki organizacij civilne družbe na ravni EU, ki zastopajo invalide, drugih ustreznih organizacij civilne družbe ter ponudnikov storitev za invalide.

(7) Treba bi bilo določiti pravila o razkrivanju informacij s strani članov platforme za invalidnost.

(8) Osebne podatke bi bilo treba obdelovati v skladu z Uredbo (EU) 2018/1725 Evropskega parlamenta in Sveta (4) –

SKLENILA:

Člen 1 Predmet Ustanovi se strokovna skupina za invalidnost, imenovana platforma za invalidnost (v nadaljnjem besedilu: platforma).

Člen 2 Naloge (5) Naloge platforme so: (a) podpirati izvajanje strategije o pravicah invalidov ter nacionalnih strategij, načrtov ali politik na področju invalidnosti; (b) olajšati sodelovanje med Komisijo in državami članicami pri vprašanjih v zvezi z izvajanjem Konvencije; (c) pomagati Komisiji pri pripravi pobud politik ali zakonodajnih predlogov na področju invalidnosti; (d) vzpostaviti sodelovanje in usklajevanje med Komisijo ter državami članicami in deležniki glede vprašanj v zvezi z izvajanjem zakonodaje, programov in politik Unije na področju invalidnosti; (e) omogočiti izmenjavo izkušenj in dobrih praks na področju invalidnosti.

Člen 3 Posvetovanje Komisija se lahko s platformo posvetuje o vseh vprašanjih v zvezi z razvojem politik in zakonodaje Unije za izvajanje strategije o pravicah invalidov in Konvencije.

Člen 4 Članstvo 1. Člani so organi držav članic, ki so določeni kot kontaktne točke za izvajanje Konvencije, ter organizacije civilne družbe na ravni EU, ki zastopajo invalide, druge ustrezne organizacije civilne družbe in ponudniki storitev za invalide. 2. Člani imenujejo svoje predstavnike (po enega predstavnika na visoki ravni in enega namestnika) in so odgovorni za zagotavljanje visoke ravni strokovnega znanja svojih predstavnikov. 3. Organizacije članice, ki ne morejo več učinkovito prispevati k razpravam platforme, ki po mnenju Generalnega direktorata Komisije za zaposlovanje, socialne zadeve in vključevanje (v nadaljnjem besedilu: GD za zaposlovanje, socialne zadeve in vključevanje) ne izpolnjujejo pogojev iz člena 339 Pogodbe o delovanju Evropske unije ali ki odstopijo, niso več vabljene k udeležbi na sestankih platforme in se lahko nadomestijo za preostanek njihovega mandata.

Člen 5 Postopek izbora članov platforme 1. Organi držav članic se imenujejo z neposrednim povabilom. 2. Izbor organizacij članic platforme iz člena 4(1) se izvede z javnim razpisom, ki se objavi v registru strokovnih skupin Komisije in drugih podobnih subjektov (v nadaljnjem besedilu: register strokovnih skupin). Razpis se lahko poleg tega objavi tudi prek drugih sredstev, med drugim na namenskih spletiščih (6). V razpisu so jasno določena merila za izbor, vključno z zahtevanim strokovnim znanjem in interesi, ki se zastopajo v zvezi z delom, ki ga je treba opraviti, navedena pa je tudi dolžina mandata. Minimalni rok za oddajo prijav je štiri tedne. 3. Organizacije članice imenuje generalni direktor GD za zaposlovanje, socialne zadeve in vključevanje izmed prijaviteljev z znanjem na področjih iz členov 2 in 3, ki so se odzvali na razpis. Svoje dolžnosti opravljajo, dokler niso nadomeščene oziroma do konca svojega mandata. Njihov mandat se lahko podaljša. 4. Da se organizacije lahko imenujejo kot članice, morajo biti vpisane v register za preglednost.

Člen 6 Predsednik Platformi predseduje predstavnik GD za zaposlovanje, socialne zadeve in vključevanje.

Člen 7 Delovanje 1. Platforma deluje na zahtevo GD za zaposlovanje, socialne zadeve in vključevanje v skladu s horizontalnimi pravili (7). 2. Sestanki platforme načeloma potekajo v prostorih Komisije ali prek spleta. 3. Storitve sekretariata opravlja GD za zaposlovanje, socialne zadeve in vključevanje. K udeležbi na sestankih platforme in njenih podskupin so lahko povabljeni zainteresirani uradniki iz drugih služb Komisije. 4. V dogovoru z GD za zaposlovanje, socialne zadeve in vključevanje lahko platforma z navadno večino svojih članov odloči, da bodo njene razprave javne. 5. Zapisnik, ki povzema razpravo o vsaki točki dnevnega reda in mnenja platforme, je smiseln in popoln. Zapisnik sestavi sekretariat, zanj pa je odgovoren predsednik. 6. Platforma svoja mnenja, priporočila ali poročila sprejema s soglasjem. V primeru glasovanja se o izidu glasovanja odloča z navadno večino članov. Člani, ki glasujejo proti ali se glasovanja vzdržijo, imajo pravico, da se dokument, ki povzema razloge za njihovo stališče, priloži mnenjem, priporočilom ali poročilom.

Člen 8 Podskupine 1. GD za zaposlovanje, socialne zadeve in vključevanje lahko na podlagi mandata, ki ga določi, ustanovi podskupine za preučitev posebnih vprašanj. Podskupine delujejo v skladu s horizontalnimi pravili in poročajo platformi. Razpustijo se takoj, ko izpolnijo svoj mandat. 2. Člani podskupin, ki niso člani platforme, se izberejo z javnim razpisom v skladu s členom 5 in horizontalnimi pravili (8).

Člen 9 Povabljeni strokovnjaki GD za zaposlovanje, socialne zadeve in vključevanje lahko ad hoc k sodelovanju pri delu platforme ali njenih podskupin povabi strokovnjake s posebnim strokovnim znanjem v zvezi z zadevo na dnevnem redu.

Člen 10 Opazovalci 1. Posameznikom, ki delujejo osebno, organizacijam civilne družbe in javnim subjektom, ki niso organi držav članic, tudi iz držav kandidatk ter Islandije, Lihtenštajna in Norveške, se lahko z neposrednim povabilom dodeli status opazovalca v skladu s horizontalnimi pravili. 2. Organizacije in javni subjekti s statusom opazovalca imenujejo svoje predstavnike. 3. Opazovalcem in njihovim predstavnikom lahko predsednik dovoli sodelovanje v razpravah platforme in prispevanje strokovnega znanja. Vendar nimajo glasovalne pravice in ne sodelujejo pri pripravi priporočil ali nasvetov platforme ali njenih podskupin.

Člen 11 Poslovnik Na predlog GD za zaposlovanje, socialne zadeve in vključevanje ter v dogovoru z njim platforma z navadno večino svojih članov sprejme svoj poslovnik na podlagi standardnega poslovnika za strokovne skupine v skladu s horizontalnimi pravili (9).

Člen 12 Poslovna skrivnost in ravnanje s tajnimi podatki Za člane platforme in njihove predstavnike ter povabljene strokovnjake in opazovalce veljajo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostni predpisi Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (10) in 2015/444 (11). Če teh obveznosti ne upoštevajo, lahko Komisija sprejme vse ustrezne ukrepe.

Člen 13 Preglednost (12) 1. Platforma in njene podskupine se vpišejo v register strokovnih skupin. 2. V registru strokovnih skupin se v zvezi s sestavo platforme in njenih podskupin objavijo naslednji podatki: — imena organov držav članic, — imena organizacij članic, — imena opazovalcev, vključno z imeni organov tretjih držav. 3. Vsi zadevni dokumenti, vključno z dnevnimi redi, zapisniki in prispevki udeležencev, se dajo na voljo bodisi v registru strokovnih skupin bodisi prek povezave z registra na namensko spletišče, na katerem so te informacije objavljene. Do namenskih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001 (13).

Člen 14 Stroški sestankov 1. Udeleženci pri dejavnostih platforme in njenih podskupin za svoje storitve niso plačani. 2. Komisija povrne potne stroške in stroške bivanja, ki udeležencem nastanejo pri dejavnostih platforme in njenih podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka dodelitve sredstev.

Člen 15 Uporaba Ta sklep se uporablja do 31. decembra 2030.

V Bruslju, 27. oktobra 2021 Za Komisijo Helena DALLI Članica Komisije

(1) UL L 23, 27.1.2010, str. 35.

(2) COM(2021) 101 final.

(3) Sklep Komisije C(2016) 3301 final z dne 30. maja 2016 o določitvi horizontalnih pravil za ustanovitev in delovanje strokovnih skupin Komisije.

(4) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

(5) Ta seznam se lahko po potrebi prilagodi v skladu s horizontalnimi pravili.

(6) https://ec.europa.eu/social/main.jsp?catId=1137&langId=sl

(7) Glej člen 13(1) horizontalnih pravil.

(8) Glej člena 10 in 14(2) horizontalnih pravil.

(9) Glej člen 17 horizontalnih pravil

(10) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(11) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(12) Posamezniki, ki ne želijo, da bi bilo njihovo ime objavljeno, lahko pristojni generalni direktorat zaprosijo za odstopanje od tega pravila. Odstopanje se odobri, kadar je utemeljeno z nujnimi legitimnimi razlogi, povezanimi s posebnim položajem posameznika, zlasti če bi razkritje imena strokovnjaka lahko ogrozilo njegovo varnost ali integriteto.

(13) Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in integritete posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.